4. การวิจัยและพัฒนา

4.1 นโยบายในการวิจัยและพัฒนา

บริษัทฯ เล็งเห็นถึงความสำคัญของการวิจัยและพัฒนา
เพื่อสร้างผลิตภัณฑ์ที่มีคุณภาพได้มาตรฐานและพัฒนาผลิตภัณฑ์ใหม่ๆ
ให้สอดคล้องกับความต้องการและสร้างความพึงพอใจของผู้บริโภค มากกว่า 30 ปี
และยังทุ่มเทในการศึกษาค้นคว้าวิจัยพัฒนาต่อไปอย่างไม่หยุดยั้ง โดยมีแนวทางดังนี้

1. งานวิจัยและพัฒนาด้านวัตถุดิบและผลิตภัณฑ์

 ด้านวัตถุดิบ

ได้ทำการพัฒนาวัตถุดิบให้สอดคล้องกับความต้องการของผู้บริโภคทั้ง Function และ Fashion
โดยร่วมมือกับผู้ผลิตวัตถุดิบ สถาบันการศึกษาและองค์กรต่างๆ
เกิดเป็นนวัตกรรมที่มีประโยชน์ต่อทางเศรษฐกิจและสังคม เช่น

-   การพัฒนาผ้าถัก (knit) ให้มีผิวสัมผัสละเอียด อ่อนนุ่ม น้ำหนักเบาด้วยเส้นด้าย Cotton
    Gas Yarn ซึ่งมีความเงางาม แห้งง่าย สวมใส่สบาย เช่น สินค้า Fine cot, My ye^(/)
    Silky

-   การพัฒนาผ้าซึ่งเหมาะกับการสวมใส่ในภูมิอากาศของประเทศไทยโดยให้มีคุณสมบัติการ
    ย่อยสลายแบคทีเรียและกลิ่นที่ไม่พึงปรารถนา ด้วยนาโนเทคโนโลยี เช่น สินค้า Sports
    Nano Fresh

-   การพัฒนาผ้าให้โครงสร้างผ้ามีความสมดุลด้วยเส้นด้าย SZ-Yarn เช่น สินค้า NON Twist

-   การพัฒนาผ้าให้เนียนเรียบ ไม่เกิดการม้วนตัวหรือลุ่ย (RUN)
    จึงเป็นที่มาของสินค้าไร้ตะเข็บขอบขาหรือขอบเอว เช่น สินค้า Hips Spring

-   ด้านการควบคุมคุณภาพ

ห้องปฏิบัติการทดสอบ ได้ดำเนินการควบคุมคุณภาพวัตถุดิบ ทั้งการคัดเลือกและตรวจรับ
ให้เป็นไปตามเกณฑ์มาตรฐาน ทั้งคุณภาพทางกายภาพและทางเคมี
โดยได้รับรองระบบคุณภาพจากองค์กรต่าง ๆ ดังนี้

-   ด้านการบริหารจัดการ ; ISO 9001 : 2000
    ส่วนงานควบคุมคุณภาพการคัดเลือกและตรวจรับ และการควบคุมเครื่องมือวัด – ทดสอบจาก
    BVQI

-   ด้านความสามารถการทดสอบ ; Wacoal Corporation : Laboratory

-   ด้านความปลอดภัยของผลิตภัณฑ์และสิ่งแวดล้อม ; Oeko – tex Standard 100
    รับรองคุณภาพผลิตภัณฑ์ปลอดภัยจากสีและสารเคมี

-   ปัจจุบันอยู่ระหว่างดำเนินการรับรองห้องปฏิบัติการตามมาตรฐานสากล ISO 17025

-   ด้านผลิตภัณฑ์

บริษัทฯ ยังคงมุ่งมั่นพัฒนาสินค้าอย่างต่อเนื่อง เพื่อสร้างความพึงพอใจสูงสุดให้กับลูกค้ามาโดยตลอด
ซึ่งได้ชื่อว่าเป็นผู้นำแห่งนวัตกรรมการออกแบบ ที่ผสมผสานระหว่างรูปแบบ
การสวมใส่และการคัดเลือกวัตถุดิบที่ใช้ให้มีคุณค่า เพื่อเพิ่มศักยภาพในการแข่งขัน
โดยปีที่ผ่านมาบริษัทฯ ได้นำเสนอนวัตกรรมใหม่ ดังนี้

- UNSIMPLY

เป็นการผสมผสานดีไซน์ของยกทรงแนวใหม่สไตล์แฟชั่น อิน แอนด์ เอ้าท์
เข้าถึงความต้องการของสาวอินเทรนด์ด้วยรูปแบบยกทรงที่ให้มากกว่าความเป็นยกทรง
ให้คุณสวมใน.....สวมนอก ปลดปล่อยอิสระของชุดชั้นในหรือยกทรงแบบเดิม ๆ ที่เพียงใส่ไว้ข้างใน
ให้เผยสู่สายตาภายนอกได้อย่างมั่นใจภายใต้ คอนเซปท์ “MORE THAN A BRA”

- NUDE BRA

ด้วยดีไซน์ที่เนียนแนบและกลมกลืนกับ BRA
แนวใหม่สไตล์เกาะอกที่ให้ความเนียนเรียบเป็นหนึ่งเดียวกับเรือนร่าง
พร้อมสร้างโทนสีให้กลมกลืนกับทุกสีผิวของผู้หญิง ให้คุณดูโดดเด่นแต่กลมกลืนต่างจากใคร ๆ
ภายใต้คอนเซปท์ เนียนเรียบทุกสีผิว...ใส่...เหมือนไม่ได้ใส่

- Sports Nano Fresh

เป็นสินค้าสำหรับสวมใส่ออกกำลังกายที่ใช้นาโนเทคโนโลยี ซึ่งเป็นเทคโนโลยีชั้นสูง
ทำให้สินค้าปลอดเชื้อแบคทีเรียและกลิ่นอับชื้นตลอดการออกกำลังกาย

- My ye^(/) Silky

ชุดชั้นใน My ye^(/) Silky ใช้ผ้าซึ่งผลิตจากใยฝ้ายพิเศษ นัมเบอร์ 120
ซึ่งมีขนาดเล็กเท่าเส้นผมมีความละเอียดสูง เนื้อผ้าเนียนเรียบ เกิดจากการผ่านกระบวนการเผาขน
(Gas Yarn) มีความเงางามให้ผิวสัมผัสอ่อนนุ่มระบายความร้อนได้ดี

- Hips Spring

กางเกงใน Hips Spring ผลิตจาก Nylon Spandex ที่มีความละเอียดสูง
และให้แรงกระชับสปริงคืนตัวดี ช่วยยกและกระชับสะโพกได้รูปสวยงาม ด้วยเทคนิคการปั๊ม (Mold)
และขอบขาที่ไร้ตะเข็บสวมใส่สบายอย่างมั่นใจ

- FINECOT

บริษัทฯ ออกสินค้านวัตกรรมใหม่ “FINECOT” ในสินค้าชุดเด็ก Brand “ENFANT”
ผลิตด้วยเส้นใยฝ้ายคุณภาพสูงถักทอเส้นด้าย Gas Yarn ที่ผ่านกระบวนการ Singeing
ทำให้มีผิวสัมผัสที่ละเอียดอ่อนนุ่มเบาสบายดุจใยไหม
เพื่อให้สัมผัสที่อ่อนโยนและละมุนละไมสำหรับทารก

2. งานวิจัยด้านผู้บริโภคและการตลาด

 ด้านสรีระ

บริษัทฯ มีแผนกวิจัยสรีระ เพื่อมุ่งศึกษาข้อมูลเกี่ยวกับสรีระของเด็กและสตรีไทย
โดยจัดทำต่อเนื่องทุกๆ 5 ปี
เพื่อใช้เป็นฐานข้อมูลในการปรับปรุงพัฒนาผลิตภัณฑ์ให้เหมาะสมกับสรีระของเด็กและสตรีไทย
โดยการร่วมมือกับสำนักงานมาตรฐานผลิตภัณฑ์อุตสาหกรรม (สมอ.) กระทรวงอุตสาหกรรม
ซึ่งดำเนินเป็นโครงการต่อเนื่องมาเป็นระยะเวลากว่า 20 ปี

   ด้านพฤติกรรมและความต้องการของผู้บริโภค

มุ่งศึกษาพฤติกรรมการเลือกซื้อและการเลือกใช้สินค้า
และแนวโน้มความต้องการสินค้าในอนาคตของผู้บริโภค
รวมทั้งทำการสำรวจวัดความพึงพอใจของผู้บริโภค
โดยการร่วมมือกับบริษัทผู้จัดจำหน่ายทำการศึกษาร่วมกัน นอกจากนี้บริษัทฯ
ยังมีการจัดตั้งแผนกลูกค้าสัมพันธ์ซึ่งทำหน้าที่รับฟังข้อแนะนำ ข้อติชม ข้อร้องเรียนของลูกค้า
เพื่อนำไปเป็นข้อมูลในการปรับปรุงพัฒนาสินค้าและบริการให้ดียิ่งขึ้น

   ด้านการสำรวจและวิเคราะห์สภาวะการแข่งขันในตลาด

มุ่งทำการสำรวจและวิเคราะห์สภาวการณ์การแข่งขันในตลาดอยู่เป็นประจำ
โดยร่วมมือกับบริษัทผู้จัดจำหน่าย เพื่อนำมาใช้กำหนดทิศทางกลยุทธ์ทางการตลาด
ตลอดจนแสวงหาโอกาสทางการตลาดเพื่อพัฒนาผลิตภัณฑ์และบริการให้สนองตอบต่อความต้องการของผู้บริโภคอย่างสูงสุด

3. งานวิจัยและพัฒนาด้านเทคโนโลยีการผลิต

บริษัทฯ มุ่งเน้นการพัฒนาเทคโนโลยีและนวัตกรรมในการผลิต อาทิ
คิดค้นพัฒนาอุปกรณ์ช่วยเย็บให้เหมาะสมกับผลิตภัณฑ์แทนการนำเข้าจากต่างประเทศ
เพื่อเพิ่มประสิทธิภาพในการผลิต ตลอดจนการพัฒนาทักษะ
ความรู้ความสามารถของพนักงานให้สามารถใช้อุปกรณ์ เครื่องมือ เครื่องจักรที่ทันสมัย
และสามารถดำเนินการผลิตสินค้าได้ทุกกระบวนการผลิต
เพื่อเพิ่มประสิทธิภาพในการสนองตอบความต้องการสินค้า lot เล็กได้อย่างรวดเร็ว

4.2 ค่าใช้จ่ายในการวิจัยและพัฒนา

(หน่วย : พันบาท)

  ---------------------- ---------------- ---------------- ----------------
  ค่าใช้จ่าย                2549             2548             2547

  งานวิจัยและพัฒนา          13,292           11,370           11,288
  ---------------------- ---------------- ---------------- ----------------